自登道來馬谿作
作者：李流謙
朝代：宋

paragraphs: 朝暾拔山紅一丈，露草烟林氣蕭爽。
出門華構照新綠，並轡寶珂喧碎響。
僮奴尚語林薄間，馬蹄勢已青雲上。
琳宮百年傲風雨，氣象雄深挾千嶂。
青山固是耐久交，老檜真成丈人行。
山童候門驚馬嘶，道士疊爻知客訪。
情親肯自摘嘉蔬，興發更遣沽村釀。
未妨意行窮勝踐，不用心違嘆仙賞。
雙峯喚我却西去，穿逕縈紆轉修蟒。
荒橋下馬久竚立，孤塔懷人嘿惆悵。
多謝山僧供湯餠，腹猶果然虛雅餉。
只應探討盡老釋，坐覺仙凡絕天壤。
碎礫誰參水底禪，飛蜺空閣雲間仗。
凌霄固有飛霞珮，塵蒙濁骨何由往。
歸來閉戶省初念，一炷爐香薰宿障。
題詩聊復紀勝游，永與名山鎮龍藏。